b'\n_START_ARTICLE_\nSuzana\n_START_SECTION_\nIzvor imena\n_START_PARAGRAPH_\nIme Suzana je svetopisemsko ime in izhaja prek latinskega in gr\xc5\xa1kega Susanna iz hebrejskega imena \xc5\xa0u\xc5\xa1an. To povezujejo s hebrejsko besedo \xc5\xa1u\xc5\xa1an v pomenu besede\xc2\xa0\xc2\xbblilija\xc2\xab. Po pomenu imenu Suzana ustreza ime Lilijana, ki ga razlagajo iz latinske besede lilium v pomenu besede\xc2\xa0\xc2\xbblilija\xc2\xab.\n_START_SECTION_\nRazli\xc4\x8dice imena\n_START_PARAGRAPH_\nSuzane, Susan, Susana, Susane, Susanne, Susi, Suzan, Suzane, Suzi, \xc5\xbdu\xc5\xbea, \xc5\xbdu\xc5\xbeana\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji 5.588 oseb z imenom Suzana. Ime Suzana je bilo tega dne po pogostisti uporabe na 52. mestu.\n_START_SECTION_\nOsebni praznik\n_START_PARAGRAPH_\nPoleg svetopisemske Suzane, ki je v koledarju 28. avgusta je \xc5\xa1e ve\xc4\x8d svetnic s tem imenom: Suzana mu\xc4\x8denka v Rimu, god 24. maja, Suzana Cibioja, mu\xc4\x8denka v Nagasakiju, god 12. junij in Suzana devica mu\xc4\x8denka, god 11. avgusta.\n_START_SECTION_\nZanimivost\n_START_PARAGRAPH_\nLepa Suzana je opisana v svetopisemski knjigi preroka Danijela. V zgodbi je Suzana zavrnila dva pohotna starca, ki sta jo nadlegovala pri kopanju. Ta dva sta jo obto\xc5\xbeila pre\xc5\xa1u\xc5\xa1tva za kar je bila obsojena na smrt s kamenjanjem. Po zaslugi Danijela, ki je starcema dokazal krivo pri\xc4\x8danje, so jo spoznali za nedol\xc5\xbeno.Prizor kopanja lepe Suzane in dveh starcev je pogost motiv v slikarstvu.'